Lapset ja nuoret tarvitsevat uusia tuki- ja sijaisperheitä! Tervetuloa 17.9. infotilaisuuteen

Etelä-Karjalassa on tarvetta lasten ja nuorten tukihenkilöille ja -perheille sekä sijaisperheille. Järjestämme Lappeenrannassa Lasten ja nuorten talolla 17. syyskuuta klo 16.30–18.00 infotilaisuuden, jossa kerromme syksyllä alkavista koulutuksista.

Tuki- ja sijaisperhetoiminnasta kiinnostuneilla ei tarvitse olla aikaisempaa kokemusta asiasta tai sosiaalialan koulutusta, sillä tarjolla on koulutusta, vertaistukea ja hyvinvointialueen työntekijöiden tuki läpi koko toiminnan.

Omaa tukiperhettään odottavat 1–12-vuotiaat lapset

Tukisuhdetoiminnan ohjaaja Anna Honkanen kertoo, että tällä hetkellä on pulaa tukiperheistä koko Etelä-Karjalan alueella. Tukiperheitä tarvitaan tällä hetkellä 1–12-vuotiaille lapsille. Lapsi yöpyy perheessä kerran kuukaudessa ja osallistuu tukiperheen tavalliseen viikonlopun viettoon.

Tukihenkilö tapaa lasta noin kahden viikon välein

Tukihenkilö on lapselle tai nuorelle aikuisen malli, keskustelukaveri ja mukavaan yhteiseen tekemiseen lähtevä aikuinen.

− Tukihenkilöitä tarvitsemme nyt erityisesti Imatralle ja pohjoispään kuntiin, kertoo Anna Honkanen.

Kaikenikäiset ihmiset ja kaikenlaiset perheet voivat toimia tukihenkilönä tai -perheenä lapselle tai nuorelle. Voit olla esimerkiksi opiskelija, eläkeläinen, yksinhuoltaja tai kahden aikuisen monilapsinen perhe.

Sijaisperheitä tarvitaan kaiken ikäisille lapsille lyhyemmiksi ja pidemmiksi jaksoiksi

Sijaishuollon ohjaaja Jenni Koppo kertoo, että tällä hetkellä tarvetta sijaisperheistä on koko Etelä-Karjalan alueella, erityisesti Lappeenrannan alueella.

Tarvitsemme uusia sijaisperheitä eri ikäisille lapsille ja sisaruksille lyhyemmäksi ja pidemmäksi ajaksi. Perhehoitajana tarjoat lapselle tai nuorelle kodin, huolenpitoa, välittämistä ja turvaa.

Jenni Koppo

Perhehoitajan oman elämä tulee olla vakaa ja perhehoitajalta edellytetään aitoa halua auttaa lasta ja sitoutua perhehoitajan tehtävään tarvittavaksi ajaksi. Perhehoitajuuteen saa hyvinvointialueen työntekijöiltä vahvan tuen.

Jenni Koppo kannustaa kaikkia tulemaan rohkeasti kuulolle infotilaisuuteen ja osallistumaan maksuttomaan koulutukseen, mikä ei vielä sido perhehoitajuuden alkamiseen.

Onko sinulla sydämessäsi ja kodissasi tilaa lapselle?

Pidämme infotilaisuuden 17.9.2025 kello 16.30 kaikille asiasta kiinnostuneille.

Paikka: Lasten ja nuorten talo, Lappeenranta (os. Kasarmikatu 7)

Lämpimästi tervetuloa mukaan! Tilaisuuteen ei tarvitse ilmoittautua.

Lisätietoja:

Tukiperhe- ja tukihenkilötoiminta:
Anna Honkanen, tukisuhdetoiminnan ohjaaja, p. 040 729 0790 tai annakaisa.honkanen(a)ekhva.fi / Linkki sivulle: Tukiperheet ja tukihenkilöt

Sijaisperhetoiminta:
Jenni Koppo, sijaishuollon ohjaaja, p. 040 1455 981 tai jenni.koppo(a)ekhva.fi /  Linkki sivulle: Lastensuojelun perhehoito ja sijaisperheet